ร้านนมรุ่นยุคบุกเบิก ตำนานขวัญใจนักศึกษา จำได้ว่าเคยกินร้านสวนนมนี้ตั้งแต่สมัยร้านอยู่แถวๆซอยวัดร่ำเปิง(ซึ่งนานมากกกกก) จนตอนนี้ร้านได้ย้ายมาอยู่ในประเสริฐแลนด์ ร้านเปิดตั้งแต่ 11.30-22.00 น. เมนูมีตั้งแต่สลัด สปาเก็ตตี้ ไข่กระทะ ข้าวราดต่างๆจนไปถึงขนมหวาน นม และสมู๊ตตี้ แต่เมนูเด่นๆที่เป็นเมนูคู่ร้านมานาน และเป็นเมนูประจำทุกครั้งที่ต้องสั่งเวลามาคือ มันบด-มาม่าตาลน-ข้าวทอดเหน็บแนม-เพียวโยเกิร์ต และเฉาก๊วยแป๊ะเป็ง มันบดที่นี่เนียนนุ่มแต่ไม่เละ เสิร์ฟมาพร้อมน้ำเกรวี่และขนมปังกระเทียม มาม่าตาลน เป็นมาม่าต้มยำธรรมดานี่แหละแต่มันอร่อยแบบบอกไม่ถูกยังไงก็ไม่รู้มาทีไรต้องสั่งตลอด ข้าวทอดเหน็บแนม เป็นไข่เจียวใส่แหนม พริกขี้หนูซอย และข้าว ทอดออกมาเป็นแผ่นเหลืองกรอบกินกับซอสพริกเข้ากันดี๊ดี เพียวโยเกิร์ต เป็นโยเกิร์ตที่มาเป็นแบบเกล็ดน้ำแข็งคล้ายไอศครีมรสเปรี้ยวนิดๆเติมความหวานด้วยน้ำผึ้งหน่อย อร่อยสดชื่นดี ส่วนจานสุดท้ายเป็นเฉาก๊วยแป๊ะเป็ง เป็นเฉาก๊วยเด้งๆโปะด้านบนมาด้วยน้ำตาลทรายแดงหวานนัวๆกำลังดี กินแล้วคลายร้อนเชียวล่ะ ร้านนี้เป็นอีกหนึ่งร้านที่เป็นขวัญใจนักศึกษาเพราะมีอาหารให้เลือกเยอะและที่สำคัญราคาน่าคบ ใครอยากมาลองความอร่อยแบบฉบับตำนานร้านนมของเชียงใหม่ขอแนะนำร้านนี้เลย รับรองนั่งปุ๊บเหมือนกลับไปใส่ชุดนักศึกษาอีกครั้ง